Richard la 3ma di Anglia

Richard la 3ma esis duko di Gloucester de 1461, e de 1483, rejo di Anglia.

Il esis yuna fratulo di Edward la 4ma di Anglia. Edward donis ad il la titulo Duko di Gloucester dum la periodo di la Milito di la du Rozi, inter du branchi (decendanti dil rejo Edward la 3ma di Anglia) di la rejala familio.

Ilu mariajesis kun Anne, filiino di Richard Neville komto di Warwick.

Ye la morto di Edward 4ma, il esis protektanto di sua nevulo Edward la 5ma di Anglia; balde pose, Richard divenis rejo pro la supozajo ke la filiuli di Edward la 4ma, yuna Edward e fratulo, esis ne-legitima. Kande la du pueri esis ocidata ye neklara cirkonstanci, la publika estimo di Richard esis detrimentata. Henry Tudor (plu tarde rejo Henry la la 7ma di Anglia) duktis rebeleso, ed esis vinkoza ye la batalio di Bosworth.

Deskovro di la skeleto di Richard
Ye la 12ma di septembro 2012, arkeologi qui dum plura dii exploris loko en Leicester ube existabis kirko demolisita dum la 16ma yarcento, anuncis ke li deskovris skeleto qua forsan esus la restaji di rejo Richard la 3ma. Plura detali di la skeleto - partikulara formaco di la spino, e vunduri qui forsan relatus morto ye batalio - sugestis lo. Ye la 4ma di februaro 2013, la Universitato di Leicester anuncis ke, pro DNA-identeso ed altra evidentajo, ol sendubite esas la skeleto di Richard la 3ma.


Ye la 26ma di marto 2015, Richard ri-enterigesis en la Katedralo di Leicester.

Kategorio:Reji di Anglia